সুকান্ত ভট্টাচার্য তার কবিতায় কেবল প্রতিবাদই করেননি। এই বাংলার প্রকৃতির প্রেমেও পরেছেন। তবে সেসব কবিতার ভেতরেও তিনি মুক্তির কথা বলেছেন, দেশের পরাধীনতার কথা মনে করিয়ে দিয়েছেন। মণিপুর কবিতায় লিখেছেনÑ ‘এ আকাশ, এ দিগন্ত, এই মাঠ, স্বপ্নের সবুজ ছোঁয়া মাটি/সহস্র বছর ধ’রে এসে আমি জানি পরিপাটি/জানি এ আমার দেশ অজস্র ঐতিহ্য দিয়ে ঘেরা/এখানে আমার রক্তে বেঁচে আছে পূর্বপুরুষেরা/যদিও দলিত দেশ, তবু মুক্তি কথা কয় কানে/যুগ যুগ আমরা যে বেঁচে থাকি পতনে উত্থানে!’ কবির এই মণিপুরি কবিতাটি একইসঙ্গে দেশপ্রেম, অন্যদিকে দেশের মানুষের অবস্থা সম্পর্কে পরিচয় করিয়ে দেয়। কবি সুকান্ত কখনো তার কবিতায় অগ্নুৎপাত ঘটানো এক আগ্নেয় পাহাড়। আবার কখনো সে শান্তির ছায়া-নিবিড় গুহায় ঘুমানো সিংহের মতো। কবি সুকান্ত এক দেশপ্রেমিক, বিদ্রোহী কবি। তার কবিতার প্রতিটি লাইনে উঠে এসেছে দেশের কথা, দেশের মানুষের কথা। তিনি এ দশা থেকে মুক্তির উপায় খুঁজেছেন। এই সবুজ শ্যামল বাংলার মাঠ ঘাটকে তিনি ভালোবেসেছেন। তিনি ভালোবেসেছেন বাংলার মানুষকে। তিনি এসব শৃঙ্খল থেকে মুক্তি চেয়েছেন। বারবার তিনি সকল বাধা অতিক্রম করতে চেয়েছেন। অতি অল্প সময়ের জন্য এ পৃথিবীতে এলেও তিনি অনবদ্য প্রতিভার স্বাক্ষর রেখে গেছেন।